Document ID: 32004D0894

ODLOČBA KOMISIJE
z dne 20. decembra 2004
o začasnem trženju določenega semena vrste Triticum aestivum, ki ne izpolnjuje zahtev Direktive Sveta 66/402/EGS
(notificirana pod dokumentarno številko K(2004) 5028)
(Besedilo velja za EGP)
(2004/894/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 66/402/EGS z dne 14. junija 1966 o trženju semena žit (1) in zlasti člena 17 Direktive,
ob upoštevanju naslednjega:
(1)
Na Danskem je količina razpoložljivega semena ozimnih sort pšenice (Triticum aestivum), prilagojenih nacionalnim podnebnim razmeram in ki izpolnjujejo zahteve o kalivosti Direktive 66/402/EGS, nezadostna in zato ne more zadovoljiti potreb te države članice.
(2)
Povpraševanju po semenu navedene vrste ni mogoče zadovoljivo zadostiti s semenom iz drugih držav članic ali tretjih držav, ki bi izpolnjevalo vse zahteve iz Direktive 66/402/EGS.
(3)
V skladu s tem bi morala biti Danska pooblaščena, da dovoli trženje semena navedene vrste, za katerega bodo veljale manj stroge zahteve, za obdobje do 30. novembra 2004.
(4)
Poleg tega bi morale biti druge države članice, ki lahko oskrbijo Dansko s semenom navedene vrste, pooblaščene, da dovolijo trženje takega semena, ne glede na to, ali je bilo le-to požeto v državi članici ali v tretji državi, zajeti v Odločbi Sveta 2003/17/ES z dne 16. decembra 2002 o enakovrednosti poljskih pregledov semenskih posevkov v tretjih državah in o enakovrednosti semena, pridelanega v tretjih državah (2).
(5)
Primerno je, da Danska prevzame vlogo koordinatorja za zagotovitev, da skupna količina semena, odobrena v skladu s to odločbo, ne presega največje količine, zajete v tej odločbi.
(6)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
Trženje semena ozimne pšenice, ki ne izpolnjuje zahtev o najmanjši sposobnosti kalivosti iz Direktive 66/402/EGS, se dovoli v Skupnosti za obdobje do 30. novembra 2004, v skladu s pogoji, določenimi v Prilogi k tej odločbi, in naslednjimi pogoji:
(a)
kalivost je vsaj 75 % od čistega semena;
(b)
uradna etiketa navaja kalivost, ugotovljeno v uradnem pregledu, opravljenem v skladu s členom 2(1)(F)(d) in 2(1)(G)(d) Direktive 66/402/EGS;
(c)
seme mora biti najprej dano na trg v skladu s členom 2 te odločbe.
Člen 2
Vsak dobavitelj semena, ki želi dati na trg seme iz člena 1, vloži zahtevek pri državi članici, v kateri ima sedež.
Zadevne države članice pooblastijo dobavitelja, da da seme na trg, razen če:
(a)
obstajajo zadostni dokazi, da se lahko dvomi, ali je dobavitelj sposoben dati na trg količino semena, za katero je zaprosil za odobritev; ali
(b)
bi skupna količina, odobrena za trženje v skladu z zadevnim odstopanjem, presegla največjo količino, določeno v Prilogi.
Člen 3
Države članice si medsebojno pomagajo v zvezi z upravnimi zadevami pri uporabi te odločbe.
Danska prevzame vlogo države članice koordinatorke za zagotovitev, da skupna odobrena količina ne presega največje količine, določene v Prilogi.
Vsaka država članica, ki prejme zahtevek iz člena 2, nemudoma uradno obvesti državo članico koordinatorko o količini, zajeti v zahtevku. Država članica koordinatorka nemudoma obvesti državo članico, katera ji je poslala uradno obvestilo, ali bi odobritev privedla do preseganja največje količine.
Člen 4
Države članice nemudoma uradno obvestijo Komisijo in druge države članice o količinah, v zvezi s katerimi so izdale odobritev za trženje v skladu s to odločbo.
Člen 5
Ta odločba je naslovljena na države članice.
V Bruslju, 20. decembra 2004

Labels: 3
15
6